Cesarhanmun/geonobi-data huggingface dataset:
地名: 鐵原 (江原道, 都護府)
年: 1703.0

○甲戌/上三覆死囚。 殺人及僞造印信罪人五名, 竝以死論。 高陽人柳䤴, 坐笞殺婢夫當死, 上曰: "婢夫打殺, 律無貸死之文, 則徐磐石一時酌處之敎, 不當每每援引, 而第與打殺凡人者, 容或有間, 傅之生議, 未必爲失刑之歸也。" 武學金渭昌, 坐手刃其妻, 當死, 自謂有狂易之疾。 上曰: "殺人者死, 三尺至嚴, 不可以狂易, 有所容貸, 而第觀獄情, 參以人情, 則多産子女, 積年同居之妻, 必無用意斫殺之理。 狂易之說, 似非虛妄也。" 私奴武明及其母貞海, 與隣居女相鬨, 以杖打死之, 母子俱被繫, 受刑久之, 武明自服當死。 上曰: "武明承款, 則云以藁索結縛, 持杖打背, 屍帳實因, 則以結縛懸錄, 實因承款, 未免相左。 此已未審, 而武明與其母, 同受累次刑訊, 畢竟殺人之罪, 渠自當之者, 不無欲活其母之意。 今此獄情, 終涉難明, 合有參酌之道也。" 三人竝命減死定配。 李命父莫龍, 嘗爲前縣監孫志所杖, 未久病死。 志初坐殺人被逮, 究覈得脫。 命卽志之奴而許贖者也。 以其父死於志手, 常懷復讎之心。 後十三年, 志適往尙州。 命與弟加音伊, 白日登山呼曰, 吾將復讎, 直走志寓所, 志惶怯奔避, 其從人春奉, 拔斂遮擊。 命先剌春奉殺之, 加音伊追志亂斫之。 兄弟俱卽逃匿, 過一朔始詣官自首言: "父死之後, 日夜腐心, 思一報仇, 只以其弟年幼, 欲待其長成, 竝力圖之, 隱忍至今, 今志願畢矣。 願一死, 家有老母, 區處而後始來現" 云, 縣官及道臣, 皆義之, 欲緩其獄。 志子擊鼓訟冤, 遂移命等于京獄。 究治問孰殺春奉, 孰殺孫志, 兄弟爭死不肯明言。 屢受刑, 始各自服, 囚繫待覆, 加音伊先病死。 命議律當死。 上詢諸臣, 右尹李世載, 卽其時道臣也。 力主傅生之論。 刑曹判書李益壽盛稱命至孝, 決不可殺。 判府事徐文重曰: "當初莫龍被殺, 未能成獄, 則國家不可許之以復讎。 況殺孫志, 猶可謂復讎, 春奉, 卽不干之人, 無端見殺。 又不許其償命, 則於春奉, 實爲冤甚。 命之貸死, 恐無所據也。" 兵曹判書尹世紀曰: "不殺春奉, 則勢不可殺志。 此是一串事, 不可分而二之。 今若殺命, 則《春秋》許復讎之義安在哉?" 校理李晩成曰: "命若卽日詣官請死, 則復讎之擧, 可謂明白, 而逃避三十日, 始乃來現, 跡甚可疑。 況枉殺他人, 在法應死者乎?" 修撰李觀命曰: "春奉雖從志, 而非其奴也。 萬無冒死遮護之理。 命之殺, 必出於滅口之計也。" 上曰: "加音伊若不死, 則或可活之, 而命則枉殺從人, 在法難赦矣。" 禮曹參判兪集一曰: "父死十年之後, 礪刃復讎, 視死如歸。 凡人斷指猶謂之孝, 況此事乎? 如命至孝, 古今罕有。 何忍殺之, 以傷孝理乎?" 諸臣救命者甚多。 左議政李畬亦曰: "舜時, 以五刑弼五敎, 其不專用法, 可知也。 惟在參量情法而處之。" 上沈吟久, 下敎曰: "律雖應死, 情則可恕。 特爲減死定配。" 李畬曰: "頃日玉堂久空, 實是三百年來所未有之事。 新錄纔完, 又因趙泰一之疏, 別生鬧端, 臣竊慨然。 都堂錄之規, 三公與諸堂上, 合坐圈點, 計圈完錄, 而掄選之道, 務精不務多。 泰一所欲選者, 未知幾人, 而怒其見漏, 至以彼此多寡爲言。 近來黨習雖痼, 章奏間如此之言, 曾所未見。 豈不肆然乎? 被選之人, 旣無疵議, 則雖有見漏者, 此何足有損, 而强作嫌端, 必欲潰敗新錄而後已? 其喜事不靖甚矣。 此習若長, 朝著將無寧日。 宜斥補遠邑, 以示嚴防之意。 且被錄諸臣, 擧懷不安, 過自引嫌, 朝家豈可以一人之言, 棄已完之錄乎? 願加申飭, 俾勿紛辭避也。" 承旨李震壽曰: "泰一遠補, 恐有妨於言路也。" 上曰: "泰一所引李郃事, 大不襯合, 可謂喜事之人也。 若使此論得行, 雖逐月新錄, 必無行公之人, 良可寒心。" 仍命申飭被錄人, 勿復引嫌。 兵曹判書尹世紀曰: "前後承傳中人, 半作鬼錄, 國家之失信多矣。 宜行會八道, 有承傳未及除職而死者, 一一査聞, 各授相當職帖, 以爲慰悅之道。" 李畬曰: "如禮曹所錄孝友行義, 亦多未收用而死者。 宜一體施行。" 上許之。 大司諫李喜茂啓曰: "臣聞頃日鐵原路邊, 有大賊, 終日屯聚, 往來行人, 拘留刦奪, 北路謫客, 亦入其中, 及其日暮, 始乃散去。 自是, 挾物貨者, 不敢作行, 殆至於商旅斷絶。 凶歲多盜, 其勢固然, 而此非流丐、草竊之流, 實是嘯聚成群之劇賊, 白日恣行之習, 甚於明火殺掠之變, 將來之憂, 不可勝言。 討捕使鄭來祥, 旣有不能登時勦捕之失, 爲先推考, 仍以汲汲伺捕之意, 嚴勅兩捕廳及諸道監、兵使。" 上曰: "依啓。" 又啓曰: "全羅兵使李碩寬, 與前弼善任埅相較, 彼此均有其失, 而埅之失較重, 故朝家旣拿問奪職。 而碩寬巡到靈光, 埅旣移京職, 則待遇之道, 自當有別, 而因其迎候之不謹, 移關傍邑, 數埅之罪, 至稱狂言妄說, 凌踏之習, 亦云太甚。 且方遍巡列邑, 曾無一處留駐之事, 而以境上待罪馳啓, 告君之辭, 未免爽實。 顯有張大驚動之意, 其在事體, 不可置而不論。 請全羅兵使李碩寬, 罷職。" 上曰: "請罷, 未知其可矣。 不允。" 初, 渡海驛官屍親等, 闌入倭館, 打傷倭人, 上命査覈, 分首從科罪。 至是, 刑曹判書李益壽奏曰: "邊關之事, 一以嚴截爲主。 今若不問情理之如何, 直以闌入科罪, 則自有應施之律, 若以事出於至情痛迫, 容有可恕, 則參酌勘罪, 似爲合宜。 乞詢于大臣。" 李畬曰: "東萊事目, 只有我人因開市潛入倭房者, 論以一罪, 則我人闌入, 何獨不然? 此輩若爲報父兄之讎, 或救父兄之死, 不計死生, 如赴陣殺敵之爲, 則固爲可恕, 不然而慢忽法禁, 恣意入門, 至於打傷異國之人, 則便是作亂也。 邊上法綱, 自此蕩然, 臣謂屍親中打傷倭人者, 必斷以一罪而後, 可嚴其防矣。" 徐文重曰: "旣無闌入之禁, 而直施潛入之律, 則事不明正矣。" 上命打傷倭人者二人, 邊地定配, 其餘擬次律。 畬請自今闌入者, 以一罪論斷事定式, 上許之。
地名: 鐵原 (江原道, 都護府)
年: 1724.0

○戊午/憲府啓論: "靑陽縣監宋湜, 多報災結於巡營, 給民不及十分之一, 良丁被訴, 受賂頉下。 峻捧秋糴, 及至春糶, 小斗量給, 掩取剩餘, 皆歸私用。 請拿問定罪。" 從之。 又論: "江原都事徐命九, 招致鐵原府吏, 使以軍丁六名, 得代頉下, 推奴徵債, 亦極紛紜。 請罷職。" 從之。
地名: 鐵原 (江原道, 都護府)
年: 1734.0

○戊寅/御寶僞造誣人惡逆罪人徐震積伏誅。 震積卽前任掌隷院吏也。 僞造御寶, 空名帖潛賣於咸鏡道, 事覺, 乃上變。 觀察使趙遠命馳聞押送, 命捕盜大將張鵬翼、申光夏究問。 震積供: "渠之父卽靑坡人朴礎之奴, 故渠嘗往來礎家。 戊申年前, 湖南人羅萬迪之子崇勳居在靑坡, 與礎密密遇從, 而湖西居李生員者, 亦往來綢繆矣。 及戊申, 見麟佐之頭, 乃是往來礎家之李生員也。 且鐵原人黃壽夢及礎之族詹, 聚會於泮村以爲: ‘吾等雖漏網於戊申, 必有後患, 着實圖之。’ 云。 尙州人崔有恭亦與礎相語曰: ‘國家擾亂, 吾輩當謀, 爲萬民蕩平。’ 云而靑坡人吳命建亦參其謀。 且壽夢與其族壽仁聚議曰: ‘今會寧府使可以締結成事。’ 仍令渠, 傳書於會寧府使許璘, 璘稱病不見, 書給答狀, 故傳之壽夢。" 云。 上以其所告, 出於求生之計, 且以奴告主, 事係綱常, 更命訊問, 震積供: "僞造事發, 欲延時刻之命, 爲此誣引, 而渠之母, 卽徐行進家婢, 放良之後, 朴礎奪其贖券, 侵徵無比, 故心常恨之。 壽夢、有泰、詹、命建俱有私嫌, 故竝誣告。" 云。 於是, 上召見右議政金興慶、判義禁尹淳、刑曹判書尹陽來、捕盜大將張鵬翼ㆍ申光夏等議當律, 僉曰: "奴告主, 罪止處絞, 誣人惡逆及僞造御寶, 俱是極律, 震積宜從重律。" 上從之。
地名: 鐵原 (江原道, 都護府)
年: 1755.0

○呂善餘、宋秀岳伏誅。 秀岳與埈相親, 而寓居埈家者也, 累加刑訊, 善餘供: "臣妻家在芹洞, 鏡賊之姪在近處, 故與之相知, 罪當死矣。 李大運曾與相知矣。" 又供: "埈與趙棆相親, 李佺者, 與埈親密往來, 呫囁傳世上所聞矣。" 又與埈面質, 埈曰: "吾之爲偏論, 汝何以知之乎?" 善餘曰: "汝子大得常戒汝, 以今世不可爲少論, 則汝不責之乎? 寅濟亦謂汝以峻論矣。" 又供: "寅濟卽臣妻娚之妻娚, 逆鏡是臣父之遠戚。 與埈綢繆者李佺, 而有面分矣。" 又供: "埈、佺, 或爲時象語, 而隱密之語, 則但聞埈與佺爲之。 埈家往來人, 埈之從弟李墉外不知矣。 鄭權是楷之族, 而有翼之妹壻, 或來埈家, 從容相語, 與寅濟亦相知, 與埈、佺相會, 而寅濟亦或相會矣。" 又供: "臣逐日一再往埈家, 趙棆寄在於金天柱家云矣。" 又供: "臣與埈, 曾有同爲謀逆之言, 往來於怨國之埈家, 此是逆賊矣。" 秀岳供: "臣寓居於埈家, 趙棆頻來, 呂光學、善餘皆知之, 而光學居陽川。 鄭權居埈之洞內, 李世鉉亦知, 其在近洞矣, 寅濟在埈家, 故見之, 而云是鏡賊之姪矣。" 更推加刑, 秀岳承服招: "臣年前來接於逆埈家, 與埈親密, 逆埈常以爲, ‘逆鏡敎文雖未善爲, 而辛丑疏非一鏡則不能爲。 誠有其功, 而逆鏡族屬皆爲廢棄, 是甚可矜’ 之說, 臣及埈子大運同坐聽之。 埈、寅濟兄弟及一鏡族屬居豐壤者五六家, 一鏡外從呂光學等, 相與綢繆同謀, 趙棆亦同入的實。 北道則北兵使趙東夏應之, 春川則鼎衍、夢協、夢相等亦應之云。 而鼎衍則以其兄成衍、益衍之故, 常怨國爲此不軌之謀。 渠輩擧事, 則鼎衍當爲大將云, 軍兵則渠輩幷奴屬, 各自募聚, 軍器則鼎衍、夢協等, 欲圖得於鄕中哨軍, 約以今年八月間, 以明火賊樣, 乘夜先犯春川府, 掠取軍器, 又犯金化、狼川、鐵原, 仍爲上京之說, 臣果得聞埈家有火賊。 方言、冊題以妙法者, 臣果目覩, 而埈以爲, ‘此則擧事時, 當以軍號用之。’ 自初謀議時, 臣以爲不參於此等事云, 則埈輩每笑曰, ‘汝豈忠臣乎?’ 云云。 臣旣知埈等逆謀, 不卽發告。" 知情不告遲晩, 上幷命正刑。 善餘敎以不待結案正刑, 善餘父光學及趙棆、李墉、鄭權, 幷被鞫杖斃。
地名: 鐵原 (江原道, 都護府)
年: 1756.0

○乙酉/上御內司僕, 親鞫諸罪人。 罪人申致協、金時億結案正法。 致協結案以爲: "臣本以逆賊致雲之至親, 爲其腹心、褊裨, 陰慘叵測不道之說, 聞於雲賊, 仍與時億瀾漫酬酢。 大逆同參的實遲晩。" 時億結案以爲: "臣以鐵原府通引, 致雲爲本府府使時爲所親愛。 又爲隨往於金海任所, 晝夜同處, 如奴使喚。 其在鐵原時, 則陰謀叵測不道之說, 得聞於逆雲軍官申致協, 其在金海時, 則與逆賊枝完同宿於中東軒, 以所聞於致協之凶言, 瀾漫傳說於枝完。 大逆同參的實遲晩。"
地名: 三陟 (江原道, 都護府)
年: 1398.0

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。
地名: 三陟 (江原道, 都護府)
年: 1402.0

○流朴抵生于泗州。 抵生居父喪, 除護軍起復, 旋拜知三陟郡事, 居官而淫于妓, 憲府劾聞罷之。 到京又私其婢, 其妻妬, 抵生以炙鐵擊之。 其妻, 宰臣李舒原之女也。 舒原告于憲府, 憲府劾聞, 流抵生于泗州, 其妻于金堤。
地名: 三陟 (江原道, 都護府)
年: 1406.0

○寧城君
              吳思忠卒。 其先, 延日縣人, 後徙寧遠鎭。 父洵壯元及第, 終於諫議大夫。 思忠, 至正乙未及第, 歷官至司憲執義、左司議大夫, 遇事敢言, 有爭臣風采。 我太上卽位, 授戶曹典書, 賜翊戴開國功臣之號。 甲戌, 陞中樞院副使, 觀察交州、江陵道。 時, 鄭道傳、南誾皆被寵眷, 知春州事辛邦祐, 道傳所薦也。 怙勢擅離職任, 思忠按之。 道傳屬思忠勿問, 思忠謝曰: "公方坐廟堂施號令, 豈可敎人以私書, 廢國典也? 若有都堂牒, 許令放罪, 則吾烏敢不從!" 竟治其罪。 誾曾爲三陟萬戶, 故多有故舊, 及其掌江陵道兵也, 官軍越次授職者甚衆。 思忠痛加考覈, 其越次者, 悉令差馬, 以充進獻盤纏之數。 誾連請勿問, 思忠亦不從。 丙子, 進政堂文學, 出爲京圻左道都觀察使, 及任滿當見代, 有巨室家奴强奸良家處女, 思忠鞫之急。 主家請緩其獄, 思忠曰: "予若不斷, 後來者當釋之矣。" 亟置於法。 甲申, (判事平府事)
                〔判司平府事〕
              , 封君就第, 及卒, 年八十。 輟朝禮葬致祭, 賜諡恭僖。 思忠短小精悍, 守法不撓, 老而益壯。 妾子繼宗。
地名: 三陟 (江原道, 都護府)
年: 1409.0

○壬子/遣巡禁司司直沈龜麟于瓮津, 副司直禹導于三陟, 押無咎、無疾置濟州。 政府上言: "巡禁司官至全羅道而還, 觀察使定差使員, 押送濟州。" 上許之。 聽無咎等率其家內奴婢以行。
地名: 三陟 (江原道, 都護府)
年: 1418.0

○上王引見朴訔、趙末生、李明德、元肅曰: "尙仁、李灌罪重, 卽今宜死, 沈泟、朴習比之尙仁似輕。 魁首沈溫未還, 姑留對正如何? 否則無乃有愧於人心天意乎?" 訔曰: "欲對正則存尙仁, 刑三人可也, 然沈溫所犯, 事證明白, 何必對正? 留之不可。 且共謀叛者, 不分首從, 何有差等?" 於是, 義禁府啓: "獄多困苦, 請速行刑。" 命尙仁依律, 習、灌、泟皆處斬, 四人父子免絞爲奴, 赦慤、知止、達生義禁府又啓: "罪人父子, 旣免刑戮, 宜籍家産。 慤、知止、達生皆不可赦。" 從之。 乃命慤等竝命免杖配外, 慤、知止皆配前所。 會百官, 轘尙仁, 斬習、灌、泟于西郊。 上欲謁文廟, 已諏吉矣。 以尙仁等就刑停之。 配尙仁弟尙信于寧海, 尙禮于務安, 尙呂于瑞山, 尙望于丹陽, 子長生于盈德; 習子義孫于南海, 義甫于光陽; 灌子紹仁于蔚山, 兄鑰于通川, 竝沒爲官奴。 又配灌叔父元緝于平海, 元綱于長鬐, 姪末漢于巨濟, 伯長于長興; 泟兄僧道生于瓮津, 仁鳳于海珍, 澄于東萊, 姪石雋于樂安; 溫孼子長守于泗川; 成達生于三陟。 習在獄中已死矣, 尙仁升車大呼曰: "我實無罪, 不堪箠楚而死。" 後卞季良啓於上曰: "戊戌之獄, 臣爲義禁府提調, 許遲語諸提調曰: ‘當壓膝朴習。’ 諸提調曰: ‘諾。’ 於是壓之, 卽承服。 上王亦以習罪爲疑, 朴訔復請, 乃誅之。" 又曰: "許遲不久而死, 其報施之不差如此。"
地名: 三陟 (江原道, 都護府)
年: 1471.0

○刑曹三覆啓: "金堤囚白丁李牛知與物故白丁黃山, 刦金桂文家强盜罪, 律該斬不待時, 依受敎妻子永屬邊邑奴婢。 三陟囚良人鄭生盜沈莫同家財物, 爲莫同所追, 以刀刺莫同罪, 律比凡犯罪逃走拒捕者, 各於本罪上加二等, 歐人至折傷以上者, 絞待時。" 從之。
地名: 三陟 (江原道, 都護府)
年: 1476.0

○刑曹三覆啓: "谷城囚白丁趙末生三犯竊盜罪, 律該絞待時, 密陽囚昌原官奴貴同再犯竊盜罪, 依《大典》, 絞待時, 三陟囚良女石非與甲士白士廉ㆍ私奴論山ㆍ石乙仇知謀殺金水山罪, 石非律該斬不待時, 白士廉等絞待時。" 從之。
地名: 三陟 (江原道, 都護府)
年: 1521.0

○丙子/傳曰: "臺諫雖論安瑭等奪加有差, 然罪旣同科, 則不可輕重之。 柳雲以下竝依安瑭, 盡奪告身可也。 文瑾雖已死, 亦可追奪。 且據臺諫之所啓名目, 以奉傳敎, 則外間亦知其所由矣。" 政院啓曰: "安瑭等事, 自上欲摘示其罪目, 故敎以各於名下, 書臺諫所啓名目, 此, 甚當矣。 但前者, 趙光祖等被罪之時, 不擧名目, 今獨擧之, 與前者有異。 今雖不擧罪目, 人將自知之, 請依前不擧其目, 何如?"傳曰: "前日之不擧罪目者, 乃急遽而然耳, 不無後論。 今以臺諫所啓, 各書其罪目, 作傳旨, 以諭外人可也。" 其傳旨曰: "前議政府左議政安瑭則誤國奸魁, 前刑曹參判柳雲、前慶州府尹柳仁淑則觀望附勢, 卒慶尙道觀察使文瑾則詭隨盜名, 前禮曹參議李成童乞憐求合, 前全州府尹鄭順朋則奴顔諂事, 前三陟府使申光漢則愚妄徵逐, 前金海府使朴英則眩名趨利, 竝宜告身盡行追奪。"
地名: 三陟 (江原道, 都護府)
年: 1525.0

○戊辰/聽啓覆。 啓三陟囚軍器寺奴韓延斤打殺芿孫事, 照律斬不待時, 妻子永屬, 三覆, 上曰: "此當何如?" 南袞進曰: "謀殺分明, 依律。" 上曰: "可。" 典獄囚中樞府奴白尙同打殺者未事, 照律絞待時, 三覆, 上問: "此當何如?" 袞進曰: "以一時忿怒, 適至於死, 非欲其死也。" 上曰: "此人果非有意於殺也。 於左右之意若何?" 於是, 沈貞、李荇、金克愊、洪彦弼等進曰: "律雖如此, 其情則非欲其死也。 自上斟酌。" 上曰: "傷人命至重。 情雖不然, 而關後日之事, 依律可也。" 靈山守、金山守打殺北間罪, 照律絞待時, 三覆, 上問: "此當何如?" 袞進曰: "此人情, 與白尙同相似。 大抵居鄕之人, 其祖上墳墓近處禁伐, 常事也。 然以此至於傷人之命, 當依律也。" 上曰: "可。" 鍾城囚百姓魯億連、億根於彼人處, 牛隻轉賣罪, 照律絞待時, 上曰: "何以爲之?" 袞進曰: "當依律。" 上曰: "可。"
地名: 三陟 (江原道, 都護府)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 三陟 (江原道, 都護府)
年: 1537.0

○左議政尹殷輔、右議政柳溥啓曰: "六曹堂上, 皆入面對乎?" 傳曰: "世宗朝, 黃喜、許稠, 乃賢相, 夜半或有召問國事之時。 雖非自見, 博採群言而啓之矣。 今六曹皆入則似擾, 但尹安仁, 則有所啓之事, 許令竝參。" 上御宣政殿, 尹殷輔、柳溥、尹安仁、都承旨林百齡、記事官林亨秀、李無彊、南應雲入侍。 上使內官, 持安仁所書啓, 使百齡示大臣。 上曰: "昨見禁府啓意, 許沆、蔡無擇, 先入京家, 許洽又來云, 喪人宜在廬而在家, 此必安老招來。 然別無形迹, 故不問。 以此觀之, 許坰之潛往沆家, 甚爲邪慝, 命囚於詔獄矣。" 殷輔曰: "此三人, 皆遭親喪, 棄廬而入來, 事甚怪異。 坰之夜半往來者, 必通朝議, 欲聞其指揮。 連二夜屬耳相話, 必有人所不得聞之事, 情狀極爲綢繆。 其蹤迹詭秘甚矣。" 上曰: "政府、六曹啓元老等事時, 有叔姪之語。 予亦見此語, 不知指何人也。 他人則不知, 而坰獨知之云, 極爲疑怪矣。 前於經筵, 發 ‘顚不扶, 危不持, 將焉用彼相’ 之語, 而警其大臣者, 欲使大臣扶持國家也, 而大臣見國事日非, 不之救則可乎? 書曰: ‘惟辟作福, 惟辟作威。’ 臣無有作福作威, 威福在下, 則宗社豈有安寧? 此非徒不言之責, 而亦由予待之失其宜也。 (瓜牙)
                〔爪牙〕
              腹心之徒, 若盡罪之, 此非美事, 恐有國脈之傷, 然其甚者, 不得不治。 分別輕重而治之, 乃臺諫之事。" 安仁曰: "以目覩之事言之, 臣與許洽, 同爲承旨。 其時有國恤,
                【貞顯王后。】
              上祭孝敬殿, 上下皆致。 臣下雖有大事, 不可托故, 而洽在公廳, 公然言之曰: ‘父
                【確。】
              自三陟, 來宿于平丘, 我可往省。’ 洽爲左承旨, 丁玉亨爲都承旨, 禁之不可强, 歸平丘經宿之地。 親祭之日, 父或病而危急, 則猶可往見, 其父無恙, 祭後亦可往見也。 近日洽家奴子, 辱打其隣儒。 刑曹發羅將捉其奴, 洽大怒, 囚其羅將於義禁府。
                【洽爲禁府堂上。】
              禁府, 乃詔獄也。 洽安得而囚人? 許沆奪柳禮臣之子
                【涵。】
              之婢, 聞者痛憤。 其時柳灌, 爲刑曹判書, 聽其訟。 知其情, 而欲卞是非, 沆嗾蔡無擇, 啓罷柳灌。 臣爲忠淸道監司時, 見朴守良問其事, 守良曰: ‘京中以言, 此爲惡禮臣之子, 不可不放。’ 柳溥雖與禮臣切親, 殷輔則可以言也。" 百齡曰: "蔡無擇爲大司憲時, 金亹爲執義。 無擇聽沆之嗾, 爲公事, 多爲作非, 亹欲救之, 懼被罪而不能也。 一日亹謂臣曰: ‘無擇爲沆也如此。’ 云。 臣見許沆, 問其事, 沆曰: ‘今若以柳灌爲然, 則自上知吾之誤也。’ 云。 左右之臣, 有欲泣而陳之者, 畏沆之威而不能發。 許洽執拘刑曹, 羅將囚禁府, 刑曹可以爲公事請罪, 而怵於威勢, 以洽奴爲無罪而放之, 人皆痛憤。 許洽事, 昨在政廳, 蘇世讓與蔡世傑言之也。 世傑與洽爲姻家, 故明知其事矣。 先是, 蘇世讓謂禁府郞官曰: ‘久囚之人, 何不放?’ 郞官震慄不敢出聲曰: ‘許知事所囚, 不敢放也。’ 其威能刦人, 類如此。" 殷輔曰: "此其現著之事。 挾私憤中毒, 人所不知者, 不可勝計。" 百齡曰: "咸昌訓導,
                【趙繼盧父子也。】
              怨金安老、朴洪鱗, 故羅織而徙邊。 書曰: ‘小民怨汝詈汝, 則皇自敬德。’ 天子尙然, 況臣子乎? 安老囑諫官, 欺罔啓達, 自上命拿來。 雖怨安老, 臺諫之所不當啓推, 而亦非拿來之事也。 其時臣爲承旨, 欲啓之不能。 若啓達, 則臣必死於安老之手。 臣死, 不足惜也, 臣死之後, 若曰, ‘某也言此而被害’, 人皆不言, 則豈不是可懼乎? 自上議此人之事, 他相, 皆云非也。 安老則逼己之事, 所不當議也, 而列陳其罪, 至書訴倅
                【咸昌縣監。】
              之事, 其爲邪慝極矣。 其時有赦, 人皆喜此人可免, 自上敎之曰: ‘此人不可入於赦也。’ 安老之事, 自上何以如此? 人莫能測矣。 遠地村巷, 一言其惡, 臺諫論啓而罪之, 誰敢復言? 臣於其時, 不能啓而今始陳之, 亦爲未安。 新宣陵作主之時, 有私匠善手。 安老托以造國神主啓請, 送于開城府, 造其軺軒。
                【時, 其兄安鼎爲留守。】
              奉常寺正李純謂安老曰: ‘非此人, 無能造國神主者。’ 安老曰: ‘可以之次於此人者, 造之。’ 是以己所乘之軺爲重, 而以國母神主爲輕也。 此豈人臣之事乎? 人心由是而解體。 附者雖有大罪, 爵祿如舊, 忤者雖無辜, 禍患不免。 其爲惡, 曷有窮已? 大抵不賞賢、不罪惡, 雖以堯舜之聖, 不能治天下。 若罪重大, 諉諸大臣而不殺, 後日雖有安老, 何所懲哉? 臣子之惡, 無如安老者。 不殺何爲?" 安仁曰: "所謂造主者, 名松邁, 方好義之奴。
地名: 三陟 (江原道, 都護府)
年: 1566.0

○壬申/憲府啓曰: "臣等見慶尙道
              奉化正兵禹成賢、安東正兵李悅等三十四人連名之狀, 則江原道
              三陟府居內需司奴末叱山等, 結黨成弊, 與前日淸洪道
              泰安郡叛奴無異, 故移文于慶尙、江原兩道監司推閱, 則兩道推案, 初到本府, 而今見江原監司移文, 則內需司因新本宮奴命石之告, 上達天聽, 囚禁奴末叱山等, 急速放送事, 判下報刑曹, 行移本道云。 臣等伏見命石狀辭, 皆爲誣飾欺罔, 雜以他事, 隱然呈訴, 極爲痛憤。 況末叱山等, 身犯重罪, 所當刑訊得情, 明示邦憲, 而因內需司取旨, 遽命放送。 是有罪之人, 有司執之, 而近習放之, 將何以示法於民哉? 南(牙)
                〔寺〕
              北寺之分, 已成於今日, 豈不寒心? 請末叱山等勿放畢推, 以定其罪。 命石瞞告之罪, 令攸司推考重治。" 答曰: "末叱山等元情, 更推啓聞事, 監司處下書可也。 不可遽卽刑推也。 命石則以迷劣人, 悶貧寒之奴, 被囚呈訴矣。 不必推治也。 不允。"
地名: 三陟 (江原道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 三陟 (江原道, 都護府)
年: 1603.0

○江原道觀察使朴東亮狀啓, 三陟居寺奴沈石家, 雌馬生雌駒, 只有三足, 而前右足全無, 不至顚仆, 猶爲生存云。
地名: 三陟 (江原道, 都護府)
年: 1605.0

○江原道監司韓德遠啓曰: "江陵府使金弘微
              
                【爲人平易, 素無可稱之事。】
              牒呈內: ‘自同月十九日至二十日, 暴雨如注, 大風振作, 人不立地, 屋瓦皆飛, 揚沙拔木, 晝日如晦。 水田早晩稻, 已爲成實, 盡爲擺落, 田畓各穀, 盡爲損傷, 近古所無, 無復西望。 大槪自大嶺底以至海邊五十餘里, 有一水, 名之曰南大川。 府五里程內, 自前防水, 川邊植木堅築, 堤防甚固。 本府設立之後, 自南門之外, 同川之間, 官奴婢幷百餘家, 數多居生。 舊防川水口之處, 衝破轟突之聲, 崩山振海, 兩水挾流, 勢掀天地。 其間門官奴婢百餘家等, 卒然遇之, 左右大漲, 環匝洶湧, 許多人物罔知所措, 各各聚集家上, 或升木, 木拔家破, 一時漂流, 各自披髮, 妻子同生一族, 同結衣帶以死。 號哭之聲, 干雲徹霄, 耳不忍聞, 目不忍見。 府使親到南城, 大慟而還。 自府下坪田畓, 幷千餘石地埋沙, 大小民家, 盡數漂沒, 人無所依接。 自大嶺山下以至海邊, 膴膴原田, 惟見白沙瀰漫, 牛馬溺死, 亦不知其數。 民無生道, 極爲慘酷, 變異非常事。 麟蹄、襄陽、高城、金城、杆城、三陟、淮陽等官, 被災一樣云, 而道路阻絶, 時未來報。’ 云矣。" 啓下禮曹。
地名: 三陟 (江原道, 都護府)
年: 1607.0

○憲府啓曰: "自上臨御以來, 崇奬正學; 斥黜異敎, 無所不用其極。 故, 邪說永殄, 左道無聞, 僧尼消絶, 異色之人不復見矣。 亂離之後, 兵革事多, 未遑文敎, 舊老已盡, 後生不興, 有識之寒心久矣。 十許年來, 人心貿貿, 邪說肆行, 無復禁檢, 愚民迷惑, 男爲居士; 女稱社堂, 不事其事, 緇服乞食, 互相誘引, 其徒寔繁。 州縣不知禁止, 平民半爲遊蕩, 道路相望, 山谷彌滿, 或自聚會, 則千百爲群, 所見駭愕。 至於京城, 法有嚴條, 而非但出入留宿者, 其麗不億, 閭閻之間, 上下靡然, 飯僧供佛, 捨身設齋者, 亦多有之, 而士大夫亦或傾心奉佛, 不知怪恥, 將此風流, 世道何救? 竊恐白蓮之變, 或出於意外, 而塗生民之耳目, 溺天下於汚濁者, 不幸近之矣。 請令中外, 居士、社堂稱名男女, 流徙轉移, 不奠厥居者, 所在州縣, 囚禁推詰, 覈出尤甚, 有女子家業稍實者, 則抄入北道, 以實邊, 鄙無依之人, 年少可使者, 則定屬官奴婢施行, 或至妖言惑衆, 倡爲誑誘, 貽禍民間者, 則取服啓聞, 以正邦刑, 令該曹知委京中及開城府、八道, 另爲申飭, 着實擧行。 淨業院、安逸院等舊基, 乃前日先王後宮所住別處, 而宮闕至近之地。 今者女尼稱見者, 多入作屋, 敢循前轍, 而官不爲怪, 都中無識, 奔波供奉, 或率女子, 爭相投屬。 前者朝廷有公論, 則先王後宮居住之時, 亦請撤去, 今則幺麿彼輩, 何敢不畏國法, 唐突還設乎? 請令漢城府, 盡撤房屋, 驅出門外, 使不得接足於城中。 三陟府使許筠, 以儒家之子, 反其父兄所爲, 崇信佛敎, 誦讀佛經, 平居緇衣拜佛, 爲守令時, 設齋飯僧, 衆目所見, 恬不知恥。 至於天使時, 恣爲禪談佛語, 張皇好佛之事, 以眩觀風之鑑, 極爲駭愕。 請命罷職不敍, 以正士習。 前右尹郭再祐, 行己詭異, 辟穀不食, 倡爲導引、吐納之術。 聖明之世, 安敢恣行迂怪之事, 甘爲名敎中罪人乎? 請命罷職不敍, 以正人心。 士子中無賴之徒, 或有褒揚此人之事, 而慕效之者亦多。 請令四館, 擲發停擧, 以示抑邪之典。 哨官李明
              , 役哨軍, 造成其家, 軍士呼怨, 極爲泛濫。 請命罷職。" 答曰: "捧承傳事, 允。 安、淨二院事, 雖自作草搆於舊基, 以爲栖身之所, 非所關大體, 置之度外而已, 至於毁撤驅出, 則似未平穩。 許筠事, 雖未知其虛的, 自古喜文章者, 或涉獵佛經, 筠之心事, 想亦不過如此。 而意者, 傳之或致敷衍歟? 郭再祐辟穀不食, 亦宜置之, 何可加之以罪? 李明
              事, 允。"
地名: 三陟 (江原道, 都護府)
年: 1612.0

○傳曰: "內奴婢身貢, 尤甚過限不納, 江華、濟州、公州、江界、三陟、載寧、祥原、康翎、海南、唐津、任實前後守令, 爲先推考, 以警其他。"
地名: 三陟 (江原道, 都護府)
年: 1648.0

○庚寅/命江原道觀察使柳碩, 入黃池, 求先祖陵墓。 初, 豐基郡人前司果秦闢、徐泰一等上疏言, 先祖壽陵墓
              
                【卽穆祖皇考陵。】
               在三陟府
              黃池
              蘆洞中, 可以求得, 三陟、旌善、奉化之人, 亦有知之者。 疏下禮曹, 禮曹以爲: "先祖陵寢在於三陟之說, 自祖宗朝有之, 而至今莫知其處。 頃在庚辰年中, 因朴之榮夢感之書, 或令大臣收議, 或令賓廳會議, 蓋以陵墓莫重之事, 不可尋常處置也。 今闢等疏辭, 多有援引證左之人, 似與朴之榮虛誕之說有間。 請令廟堂議處。" 從之。 備局請遣秦闢等與所證人等, 指示摘出, 偕送於慶尙監司, 使之究問得實, 上從之。 適會, 闢所證三陟民金太雲者來京中, 故下刑曹按問之。 其供辭曰: "本以旌善郡民, 今住三陟。 未及移居之時, 以黃腸木斫伐之役, 入三陟
              黃岱洞, 黃池下長牲里居民金天國及其弟天福以役夫, 偕到蘆洞。 指一古墓, 謂臣曰: ‘此乃古來所傳陵墓, 而標石不存, 故今不能詳知。’ 臣視其墓, 傍有大木七八株, 而雜木亦茂盛, 十五里內無他古墓矣。 黃岱
              蘆洞外, 又有東山伊
              蘆洞, 相距可九十里。 聞其蘆洞, 亦有陵墓, 而此則臣未之見云。" 事下備局, 備局覆啓以爲: "太雲供辭所謂黃池
              蘆洞有陵墓之說, 與闢等所聞相符。 給馬下送于江原道, 令監司, 將金天國兄弟, 一處憑問, 則不無驗左加出之端。 且臣等取考《輿地勝覽》, 則穆祖皇考陵, 在府西蘆洞, 皇妣陵在府西東山云。 太雲所稱東山伊
              蘆洞有陵墓云者, 似是自前云云之地, 亦令監司, 訪問故老, 得實以啓。" 上從之。 其後闢等所證人, 皆詣豐基郡, 本道監司按問之。 安莫成供稱: "臣世居旌善, 乙酉歲, 始移三陟
              黃池上長牲里。 去年三月, 秦闢率從者二人, 到家僦宿, 翌日與莫成子大老, 偕入山中, 經夜乃還。 問其故, 闢曰: ‘爲求得陵墓。’ 語間莫成妻姊論介曰: ‘吾年十六七時, 隨父莫丁、祖順萬, 入山採參, 自黃池
              汚澤向西北行至山腰, 同里數人, 於一墓上, 斫大木五株, 覆其墓。 歸問其故, 祖父曰: 「此實國陵。」 云’ 矣, 莫成則未之見云。" 論介供稱: "少時果見斫木覆墳之地。 四面平坦處, 可種一斗。 北有咸朴山, 東南對蓮花峯, 從北稍遠, 有寺曰本寂寺, 去墓不滿三四丈。 有鍊石一塊如斗者, 微露於地中, 下一里許有小池。 還家後問於祖父, 答曰: ‘非汝女子所知。’ 復問則曰: ‘此乃國王先祖之墓, 故謂之國陵。 國家如或尋得, 則此地之民不能安居, 愼勿出口。’ 少時所見之地, 到今不能分明云。" 奴公巾供稱: "陵墓在本寂洞寺刹之上, 人所皆傳, 而曾未目見。 自本寂北距咸朴山稍遠, 咸朴山或謂之大朴山。 本寂西北山腰稍平之地, 正是云云之處, 而樹木參天, 不辨咫尺云。" 公巾又言: "三陟府吏家, 古有前後尋問時, 監司啓草謄寫之冊。" 仍取而納之。 監司李曼馳啓以聞, 備局請更加詰問於公巾及論介。 仍令江原監司, 率安莫成等, 馳往黃池, 遍歷遠近, 期得陵墓及所謂鍊石形體然後, 發遣奉審之使, 上從之。
地名: 三陟 (江原道, 都護府)
年: 1711.0

○己亥/初, 三陟私奴厚一, 爲虎所囕, 其妻應玉, 手搏虎奪其屍。 監司以義烈, 聞于朝, 禮曹啓請旌閭。 至是, 三陟府使報道臣以爲: "應玉年前改嫁移居, 旣更二夫, 則旌閭之典, 不可輕施。" 監司報禮曹, 禮曹啓請收還前命, 從之。
地名: 三陟 (江原道, 都護府)
年: 1734.0

○憲府
                【掌令安相徽。】
              申前啓, 不允。 又啓曰: 蒙放罪人尹㝚名出賊河宜璉之招, 同被援引者, 幾盡承款正法, 而㝚獨一次例問, 徑先酌處, 已是失刑, 今忽有全釋之命, 王章不嚴, 物情愈激。 尹㝚宜依前定配。" 又啓曰: "德川爲奴罪人乭萬以賊黯之孫, 定屬邊郡, 變幻其名, 往來京城, 招引人物, 潛賣西邊, 不可只施以在謫逃躱之律。 乭萬宜嚴刑, 絶島定屬, 不能檢察之該郡守, 宜拿問定罪。" 又啓曰: "定州牧使黃應洙爲人驕妄, 疵謗溢世, 湖邑貪汚, 已著臺彈, 應洙宜遞差。" 又啓曰: "三陟營將尹得商望輕資淺, 陞拜太驟, 目不識丁, 政委下吏, 得商宜罷職。" 上不允, 乭萬、尹得商事依啓。
地名: 三陟 (江原道, 都護府)
年: 1753.0

○辛卯/王世子召接大臣、備堂。 左議政李天輔曰: "設官分職, 各有所掌。 掌隷院專管奴婢, 而近年奴婢詞訟, 皆就訟於秋曹、京兆, 隷院卽一冗官。 此後奴婢訟之不經本院, 而先訟於秋曹、京兆者, 請一切勿施。" 從之。 右議政金尙魯曰: "朝家之封置黃腸於關東、嶺南者, 事體嚴重, 而近來或稱標外, 或稱私養, 圖出公文, 斧斤亂入, 封山在在童濯。 請三陟、江陵、襄陽、高城、麟蹄五邑, 毋論標外與私養山, 雖有京司, 請得一切勿施。" 從之。
地名: 三陟 (江原道, 都護府)
年: 1755.0

○上御內司僕, 親鞫權邵、李&#x236EE;、李元夏、朴世儉伏誅。 邵供: "臣家世不下於自中, 而臣父不免沈滯, 居常怨國。 且以學製事含憾, 與妻父李&#x236EE;之子元夏同爲凶書, 臣及&#x236EE;製之, 元夏書之, 專出於欲亂朝廷之計。 且與鼎衍相知。 鼎衍所納凶書, 亦嘗參見, ‘南別宮樑上云云’ 一段至今記得。 故今番凶書, 以鼎衍未卒之言書之, 而書中有 ‘九老云云’ 之說及 ‘傳家心法’ 等語, 列書朝臣之下, 書謹悉二字, 書凡四層。 而初書則七月二十八日曉, 臣稱以別陪而自投之, 再書則&#x236EE;使朴世儉投之, 窮凶情節綻露無餘, 大逆遲晩。" 正刑, 孥籍如法。 &#x236EE;供: "權抗之爲投書, 世人皆知之。 邵亦危言悖行, 無所不爲。 而邵所引多人中, 若或謂臣亦同入, 則臣當爲元犯。 而世儉所供, 俱是虛言。" 屢加刑訊, 終不承款, 以特旨西門外正法, 以逆律施行。 元夏供: "與邵同爲凶書。 臣書上段, 邵書下段, 而字細於小冊字。 謀逆遲晩。" 正刑。 朴世儉供: "臣以&#x236EE;之乳弟, 受&#x236EE;之指嗾, 果爲持傳凶書, 而不知其書意矣。" 命以逆律, 門外正法。 抗以邵父, 刑訊不服, 以緣坐處絞。 宏以邵祖年老, 下詢大臣後, 以本律大靜縣爲奴。 鄭熙普、鄭稑以元夏姻親, 援引被逮, 熙普
              三陟府定配, 稑屢施刑訊, 鍾城府遠配。 鄭道三以道聽輕洩, 康津縣定配, 李萬育、李賢汲, 以投書事, 致疑於抗, 相與酬酢, 而萬育以不卽直陳, 海南縣定配, 賢汲以所供無隱, 特命調用。 申思範、朴相祿、尹正烈、洪楫、權瑋、黃最彦, 以邵誣援被逮, 幷特放。
地名: 三陟 (江原道, 都護府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 三陟 (江原道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 寧越 (江原道, 都護府)
年: 1425.0

○右代言金孟誠問安于使臣。 尹鳳使金時遇潛示文契于孟誠, 乃判書李彬給尹重富女奴之券也。 初, 鳳長於彬家, 遂選入于明, 歲己丑, 奉使而還, 彬論鳳幼時之勞, 贈與鳳弟重富婢乙德, 及彬被誅, 沒入于官。 孟誠辭, 鳳曰: "此婢雖屬公, 勢可還給, 則啓殿下給之。" 鳳又曰: "瑞興, 大邑也, 啓殿下陞爲都護府。 予欲以此, 流名萬代。" 孟誠將鳳言以啓, 上議于政府、六曹, 僉曰: "觀李彬文契, 證筆有據, 還給亏乙德可矣。 且昔者寧越爲縣令, 其縣人赴京, 火者韓帖木兒奉使來還, 請陞爲郡。 今瑞興本爲知郡, 戶且一千四百四十, 多於原平等都護府, 宜陞爲都護府。" 於是, 命刑曹還給亏乙德于重富, 又命吏曹, 陞瑞興郡爲都護府, 仍使謂尹鳳曰: "吾從請矣。" 左議政李原駁而止之曰: "雖使臣之請, 例不當陞爲都護之邑, 陞爲都護府可乎?" 上曰: "左議政之言是矣, 然吾旣與尹鳳言矣。 從議政之言而中止, 必謂權在於下, 無乃不可乎? 且戶數例當爲都護府。" 遂命陞號。